Kona: - Det ble rett og slett for mye for ham

ULYKKE NUMMER 2: Mannen som for to uker siden krasjet sin Toyota Prius i autovernet på E18 mellom Kristiansand og Lillesand, var fredag involvert i en ny ulykke på samme strekning. Foto: Morten Boswarva

Toyota Prius-sjåføren i ny ulykke

(VG Nett) 50-åringen som kjørte Toyotaen hvor gasspedalen angivelig hengte seg opp, har nok en gang krasjet i autovernet.

Vidar Enerstvedt

Oppdatert 26. mars 2010

Artikkelen er over ti år gammel

Ulykken fant sted på E18 mellom Lillesand og Kristiansand fredag formiddag. Føreren var alene i leiebilen da det gikk galt.

- Mannen som var involvert i ulykken var delvis bevisstløs da vi kom til stedet. Ting kan tyde på at det var en medisinsk årsak til at han mistet kontrollen over bilen, men vi er ikke ferdige med etterforskningen, sier operasjonsleder Bjarne Bakken ved Agder Politidistrikt til VG Nett.

Leiebilen fikk ikke omfattende skader i sammenstøtet med autovernet. Ambulansepersonell kom raskt til stedet og kjørte mannen til sykehus.

(Les videre under bildet)

ULYKKE NUMMER 2: Her har 50-åringen kjørt sin Toyota Prius inn i autovernet, angivelig etter at gassen hengte seg opp. Foto: Morten Boswarva

- Vi har det helt forferdelig

Bilførerens kone bekrefter at det er mannen hennes som har krasjet enda en gang. Hun mener at deler av medietrykket etter Toyota-episoden kan være årsak til den nye ulykken.

- Nå er det nok. Vi har det helt forferdelig. Grunnen til at dette skjedde var at han ikke følte han ble trodd av noen. Det ble rett og slett for mye for ham, sier kona til VG Nett.

Selv trodde hun det var en misforståelse da politiet tok kontakt om ulykken fredag.

- Jeg sa at dette skjedde for to uker siden. Men så sa de at det var i dag. Jeg kunne ikke tro det, forteller kona gråtkvalt.

Sverget på at han snakket sant

Fredag kveld var hun på sykehuset hvor mannen hennes er innlagt. Hun ber om at familien får ro nå som mannen er syk.

- Han har hatt det veldig tøft hele tiden. Vi har prøvd å si at han har det vanskelig, og at han må vente med å snakke om det, forteller kona, som presiserer at mannen absolutt ikke har noe å skjule.

VG snakket med 50-åringen selv torsdag, i forbindelse med at et vitne mener han «bøllekjørte».

- Jeg sverger på at jeg snakker sant. Gasspedalen hengte seg opp. Jeg forsøkte å bremse. Det må kanskje noen ha sett. Jeg var svært stresset. Jeg var svært stresset og hadde mer enn nok med å kontrollere bilen, sa han til VG.

Krasjet for to uker siden

Det var torsdag for to uker at 50-åringens Toyota Prius krasjet i autovernet. Også da på E18-strekningen mellom Kristiansand og Lillesand.

Mannen forklarte etter ulykken at gassen hadde hengt seg opp. Ifølge veimyndighetene skal bilen ha holdt lav fart da eieren krasjet den i autovernet.

Publisert: 26.03.10 kl. 22:08 Oppdatert: 26.03.10 kl. 23:29